次韻何子楚題吳傳朋石渠大字
作者：周紫芝
朝代：宋

paragraphs: 中郎往昔游鴻都，眼見帚堊心成書。
乃知隸法亦天授，後世豈復斯人徒。
周王百度新復古，道家山是圖書府。
吳侯妙翰絕古今，高榜横空近風雨。
大字三尺古所難，細書不要烏絲欄。
四蹄自抉水邊石，兩翮忽舉空中鸞。
知君自是文中虎，便恐聲名傳帝所。
借令頭白下凌雲，寄語韋郎耐辛苦。